钦定古今图书集成/理学汇编/经籍典/第184卷 > 汉董仲舒春秋繁露一 > 《灭国上》
## 钦定古今图书集成/理学汇编/经籍典/第184卷 > 汉董仲舒春秋繁露一 > 《灭国上》

“王者，民之所往，君者不失其群者”，故能使万民往之，
而得天下之群者，无敌于天下。失国之君三十一，亡
国之君五十二。小国德薄不朝聘，大国不与诸侯会
聚，孤特不相守，独居不成群，遭难莫之救，所以亡也。
非独公侯大人如此生天地之间，根本微者不可遭，
大风疾雨，立铄消耗。卫侯朔固事齐襄，而天下患之。
虞虢并力，晋献难之。晋赵盾，一夫之士也，无尺寸之
土，无一介之众也，而灵公据霸主之馀尊而欲诛之，
穷变极诈，诈尽力竭，祸大及身，推盾之心，戴小国一
位，孰能亡之哉？故伍子胥，一夫之士也，去楚干阖庐，
遂得意于楚，所托者诚是，何可御邪？楚王髡托其国
于子玉，得臣而天下畏之；虞公托其国于宫之奇，晋
献患之；及髡杀得臣，天下轻之；虞公不用宫之奇，晋
献亡之。存亡之端，不可不知也。诸侯见加以兵，逃莫
之救，平生之素行可见也。隐代桓立，所谓仅存耳。使
无骇帅师灭极，内无谏臣，外无诸侯之救，戴亦由是
也。宋、蔡、卫国伐之，郑因其力而取之，此无以异于“遗
重宝于道而莫之守，‘见’”者，掇之也。邓谷失地而朝鲁
桓，邓谷失地，不亦宜乎！